

***Број: 02 - \_\_\_\_\_\_\_\_\_\_***

***\_\_\_\_\_\_\_\_ 2023 година П Р Е Д Л О Г***

***С к о п ј е***

***ЗАПИСНИК***

***од Сто триесет и седмата седница на Управниот одбор на***

***Фондот за здравствено осигурување на Република Северна Македонија,***

*Одржана на 9 февруари 2023 година со почеток од 10.30 часот,*

*по пат на конференциска врска,*

*согласно член 20 на Деловникот за работата на Управниот одбор*

*На 9 февруари 2023 година, Управниот одбор ја одржа Сто триесет и седмата седница**преку конференциска врска.*

***Во работата на седницата учествуваа следните членови на Управниот одбор:***

* *д-р Арбен Љабеништа, претставник од Министерството за здравство - претседател;*
* *Дејан Николовски, претставник од Министерството за финансии - заменик на претседателот;*
* *д-р Љубиша Каранфиловски, претставник од Сојузот на синдикатите на Македонија – член;*
* *д-р Димитар Димитриевски, претставник од здружението на пензионерите – член;*
* *проф. д-р Јадранка Дабовиќ Анастасовска, претставник на осигурениците   – член*
* *д-р спец. д-р сци. Тања Дејаноска, претставник на стопанствениците – член;*
* *дипл. фарм. спец. Маја Ковачева, претставник од Лекарската, Фармацевтската и Стоматолошката комора на Македонија – член.*

***Во работата на седницата учестуваа и следните претставници од ФЗОРСМ:***

* *м-р Магдалена Филиповска Грашкоска, директор на ФЗОРСМ;*
* *Миле Сугарев, директор на секторот за финансиски прашања;*
* *Христо Трповски, раководител на одделението за регрес и судски постапки, во својство на записничар.*

*Претседателот Арбен Љабеништа ја отвори и водеше седницата. На почетокот утврди дека условите за полноважно работење и одлучување се исполнети, бидејќи се присутни сите седум членови на Управниот одбор. Потоа извести дека седницата е свикана како итна заради постапување во врска со барањето за обезбедување средства за терапија на цистична фиброза а согласно задолжение на Владата кое се однесува на Министерството за финансии, Министерството за здравство и Фондот. Поради тоа, за дневниот ред се предлага само една точка и тоа:*

1. *Предлог за донесување Одлука за изменување на Одлуката за утврдување на вкупниот договорен надоместок на јавните здравствени установи за 2023 година.*

*Предлогот беше едногласно усвоен, со што Управниот одбор за седницата го усвои следниот*

***Д Н Е В Е Н Р Е Д***

1. *Предлог за донесување Одлука за изменување на Одлуката за утврдување на вкупниот договорен надоместок на јавните здравствени установи за 2023 година.*

*Потоа се пристапи кон разгледување на единствената точка на дневниот ред.*

# ТОЧКА 1 - Предлог за донесување Одлука за изменување на Одлуката за утврдување на вкупниот договорен надоместок на јавните здравствени установи за 2023 година

*Претседателот и даде збор на директорката Филиповска Грашкоска за да го објасни предлогот.*

*Директорката наведе дека по задолжение од Владата, беше одржан состанок на министерот за финансии, министерот за здравство и директорот на Фондот за здравствено осигурување, заради наоѓање можност да се обезбеди лекот Кафтрио, неопходен за третман на лицата заболени од цистична фиброза. За почеток лекот би се обезбедил за осум лица чија здравствена состојба е критична и лекот им е неопходно потребен. Средствата за лекот ќе се одобрат како условен буџет на Универзитетската клиника за детски болести, што значи дека Фондот ќе плаќа за лековите откако Клиниката ќе ги набави, односно по доставена фактура за извршената набавка. Денес во Фондот беше директорката на Универзитетската клиника за детски болести. Извести дека, по одобрување на средства од Фондот, во најкус рок ќе биде започната постапка за јавна набавка на лекот. Според Клиниката, се работи за модерен лек кој помага да се поправи основниот дефект што ја предизвикува болеста, за разлика од досега применуваната терапија која е симптоматска и овозможува само забавување на прогресијата на болеста.*

*По излагањето на директорката, претседателот им даде збор на членовите на Управниот одбор.*

*Тања Дејаноска постави две прашања: од кои средства ќе се обезбедат потребните за лекот Кафрио, односно за што се тие средства наменети во моментов, и по кој критериум се избрани осум пациенти за кои треба да се обезбеди лекот.*

*Директорката Филиповска Грашкоска одговори дека критериумите ги утврдуваат стручни лица од Клиниката врз основа на нивните протоколи и во тој дел – кои лица ќе бидат третирани со лекот, Фондот не се меша. Во нивното барање, тие ги навеле и лицата кои ќе бидат третирани, но тоа за Фондот нема никакво значење. Во однос на средствата, наведе дека тие не се одземаат од ниту една ставка, зашто Фондот има резерви кои ќе бидат употребени за оваа намена, а подоцна при ребаланс на буџетот ќе бидат надоместени.*

*Јадранка Дабовиќ Анастасовска наведе дека пред извесно време, односно на минатата седница, побара информација за барањата на пациентите заболени од цистична фиброза, при што беше кажано дека лекот кој се бара е многу скап и дека ние како држава не можеме да го обезбедиме. Праша, што се променило во меѓувреме за да се промени ставот.*

*Директорката Филиповска Грашкоска одговори дека Фондот во моментов не располага со доволно финансиски средства за да се обезбеди лекот за сите заболени лица и додаде дека задолжението од Владата за Министерството за финансии, Министерството за здравство и Фондот да најдат системско решение, дојде по таа седница на Управниот одбор. Додаде дека на состанокот со министерствата се дискутираше за начинот на обезбедување на системско решение, преку соодветни законски измени, со цел државата да има можност директно да преговара со производителот на лекот, кој е под патентна заштита.*

*Потоа дискутираше и Љубиша Каранфиловски, кој наведе дека и други земји на ваков начин ги решаваат прашањата за набавка на скапи лекови за ретки болести, односно преку обезбедување лекови за пациентите на кои им се неопходно потребни и со обиди тие да се добијат по што поповолни цени. Важно е како ќе се продолжи во иднина, односно да се воспостави системско решение.*

*По излагањето на Љубиша Каранфиловски, дискусијата беше исцрпена, па претседателот побара членовите на Управниот одбор да се изјаснат по предлогот за донесување на Одлука за изменување на Одлуката за утврдување на вкупниот договорен надоместок на јавните здравствени установи за 2023 година.*

*Сите членови гласаа „за“, со што Управниот одбор едногласно ја донесе предложената*

***Одлука***

***за изменување на Одлуката за утврдување на вкупниот договорен надоместок на јавните здравствени установи за 2023 година***

*со која договорниот надоместок на Универзитетската клиника за детски болести се зголеми за 140 милиони денари, кои како условен буџет се наменети за набавка на лекот Кафтрио за осум пациенти со цистична фиброза.*

*Со тоа дневниот ред беше исцрпен и Управниот одбор во 11.15 часот заврши со работата на Сто триесет и седмата седница.*

***Записничар, Управен одбор/Bordi drejtues***

***Христо Трповски Претседател/Kryetar,***

***D-r Arben Lab*ё*nishta***